ไทยประกันชีวิตร่วมซิกน่าขายเป็นแพ็กเกจ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ไทยประกันชีวิตจับมือซิกน่าประกันภัยประเดิมขายสินค้าคู่กัน หวังขยายฐานลูกค้าเพิ่ม
แหล่งข่าวจากบริษัท ไทยประกันชีวิต เปิดเผยว่า บริษัทได้ร่วมมือเป็นพันธมิตรทางธุรกิจกับบริษัท ซิกน่า ประกันภัย โดยร่วมกันขายสินค้าประกันในลักษณะที่ขายคู่กัน เป็นแบบประกันชีวิตบวกกับประกันอุบัติเหตุส่วนบุคคล (พีเอ) ซึ่งจะให้บริษัท ซิกน่าฯ เป็นผู้นำเสนอต่อพันธมิตรทางธุรกิจรายใหญ่ทั้งในส่วนของสถาบันการเงินที่เป็นธนาคารพาณิชย์ และที่ไม่ใช่ธนาคารพาณิชย์หรือนันแบงก์ โดยขายผ่านช่องทางโทรศัพท์หรือเทเลมาร์เก็ตติงของบริษัท ซิกน่าฯ 
ทั้งนี้ เป็นกลยุทธ์การขยายตลาดเพิ่มขึ้นของทั้งสองบริษัทผ่านจุดแข็งของแต่ละฝ่าย พร้อมเป็นทางเลือกด้านแผนประกันเพิ่มให้กับลูกค้าด้วย ซึ่งจะมีการเปิดตัวอย่างเป็นทางการในวันที่ 15 ก.พ.นี้ 
นายโรเจอร์ ดีคอน ประธานเจ้าหน้าที่บริหารฝ่ายขาย บริษัท กรุงไทยแอกซ่า ประกันชีวิต กล่าวว่า ในส่วนของบริษัทได้เปิดศูนย์ฝึกอบรมและพัฒนาฝ่ายจัดจำหน่ายในภาคใต้ (KrungthaiAXA Academy) ขึ้นใหม่ที่ อ.หาดใหญ่ จ.สงขลา เพื่อรองรับการขยายตัวของธุรกิจในภาคใต้และสนับสนุนการสร้างตัวแทนจัดจำหน่ายทุกช่องทางที่มีประสิทธิภาพ และนำไปสู่การบริการที่ดีแก่ลูกค้า 
“ภาคใต้เป็นอีกหนึ่งภูมิภาคที่มีศักยภาพสูง และมีการขยายตัวของธุรกิจประกันชีวิตเพิ่มมากขึ้น และมีเป็นลำดับ และอ.หาดใหญ่ จ.สงขลาก็นับเป็นอีกหนึ่งเมืองหลักที่สำคัญของภาคใต้ ซึ่งเป็นเมืองที่มีศักยภาพเป็นอย่างมาก อีกทั้งผลผลิตเบี้ยรับปีแรกสูงเป็นอันดับ 1 ของประเทศ คิดเป็น 25% ของเบี้ยประกันรับปีแรกทั้งหมด ตามด้วยภาคกลาง กรุงเทพมหานคร 24% และภาคตะวันออกเฉียงเหนือ 18%” นายโรเจอร์ กล่าว
อย่างไรก็ตาม ในปีนี้บริษัทยังมีแผนเปิดศูนย์ฝึกอบรมแบบเดียวกันในภาคเหนือที่ จ.เชียงใหม่ โดยเป็นศูนย์ฝึกอบรมและพัฒนาฝ่ายจัดจำหน่ายที่มีภาพลักษณ์และเป็นทิศทางเดียวกันกับสำนักงานใหญ่ ซึ่งมีแผนลงทุนจัดตั้งศูนย์ฝึกอบรมและพัฒนาตัวแทนให้ครบ 4 แห่งทั่วประเทศ ใช้งบประมาณ 20 ล้านบาท โดยมีเป้าหมายเป็นบริษัทอันดับ 1 ในใจของคนไทยในปี 2555
ทั้งนี้ศูนย์ฝึกอบรมและพัฒนาฝ่ายจัดจำหน่ายของกรุงไทยแอกซ่า เป็นส่วนหนึ่งของกลยุทธ์ของบริษัทภายใต้โครงสร้าง Thailand Agency Blueprint (TAB) ที่จะพัฒนาฝ่ายจัดจำหน่ายให้เป็นฝ่ายขายอันดับหนึ่งของประเทศไทย ซึ่งประกอบด้วยการนำเสนอ อาชีพที่ดีที่สุด ผลตอบแทนสำหรับตัวแทนที่ดีที่สุด และการให้การสนับสนุนที่ดีที่สุด นอกเหนือจากการสร้างทีมงานฝ่ายขายที่มีคุณภาพแล้ว ยังเป็นการยืนยันความมุ่งมั่นที่บริษัทฯมีต่อฝ่ายขายในการร่วมพัฒนาศักยภาพและสนับสนุนการเติบโตด้านการขายอีกด้วย” มร.โรเจอร์กล่าว 
เป้าหมายของการเปิดศูนย์ฝึกอบรมดังกล่าว นอกจากจะเป็นการพัฒนาฝ่ายจัดจำหน่ายทุกช่องทางในภาคใต้ให้มีความเป็นมืออาชีพมากขึ้นแล้ว ยังเป็นการสนับสนุนกลยุทธ์การขยายตลาดสู่ภูมิภาค รองรับการขยายตัวของธุรกิจ และการเพิ่มของจำนวนฝ่ายจัดจำหน่าย ศูนย์ฝึกอบรมและพัฒนาตัวแทนของกรุงไทยแอกซ่า ประกันชีวิต จัดตั้งเพื่อเป็นศูนย์รวมในการประสานงานหลัก 3 ส่วน ได้แก่ เป็นแหล่งงาน การสรรหาบุคลากร การคัดเลือกตัวแทน และการฝึกอบรม รวมไปถึงเพื่อสนับสนุนการเติบโตด้านการขายและการคงอยู่ของตัวแทนโดยมีการจัดกิจกรรมสรรหาตัวแทนทุกระดับ อีกทั้งเพื่อสร้างให้ตัวแทนรู้สึกถึงความตั้งใจและความมุ่งมั่นที่บริษัทต้องการเป็นบริษัทอันดับ 1 ในใจของคนไทยในปี 2555 และเพื่อให้ลูกค้าได้ทราบถึงการเป็นองค์กรที่มีลูกค้าเป็นจุดศูนย์กลางและได้รับบริการที่ดีจากตัวแทนคุณภาพของบริษัท
 
ด้านนายอุกฤษฎ์ ศรีดโรมนต์ ประธานเจ้าหน้าที่บริหาร ฝ่ายฝึกอบรมและพัฒนาฝ่ายจัดจำหน่าย กล่าวเสริมว่า ในปี2553นั้น บริษัทฯมีแผนเพิ่มจำนวนวิทยากรเป็น 60 ท่านเพื่อรองรับการขยายจำนวนของฝ่ายจัดจำหน่ายทั่วประเทศที่เพิ่มมากขึ้นอย่างรวดเร็ว และสนับสนุนให้ตัวแทนมีความรู้ด้านการขาย รวมถึงร่วมพัฒนาทักษะและกลยุทธ์ที่นำไปสู่การทำงานให้ประสบความสำเร็จด้วยความเป็นมืออาชีพเพื่อการเจริญเติบโตอย่างยั่งยืนในธุรกิจประกันชีวิต
“เมื่อปีที่แล้วเราได้เพิ่มจำนวนวิทยากรฝึกอบรม (Trainer) จาก 20 เป็น 40 ท่าน เพื่อรองรับจำนวนตัวแทนที่เพิ่มมากขึ้น โดยในปีนี้ทีมวิทยากรได้ร่วมพัฒนาหลักสูตร การพัฒนาและอบรมตัวแทนใหม่และผู้บริหารตัวแทนโดยหลักสูตรถูกบรรจุอยู่ในการอบรมผ่านวิทยากรที่มีประสบการณ์ ความรู้ ทักษะและเชี่ยวชาญในธุรกิจประกันชีวิต และการวางแผนทางการเงิน” นายอุกฤษฎ์กล่าว
หลักสูตรฝึกอบรมตัวแทนของศูนย์ฝึกอบรมของเรา เน้นหลักสูตรฝึกอบรมที่เข้มข้นและต่อเนื่อง เพื่อเพิ่มศักยภาพให้กับตัวแทนกว่า 7,000 คนทั่วประเทศ เช่น หลักสูตรฝึกอบรมเพื่อขอรับใบอนุญาตเป็นตัวแทนประกันชีวิต หลักสูตรการขายโดยการวิเคราะห์ความต้องการ Customer Choices หลักสูตรพัฒนาทักษะผู้บริหาร ฯลฯ ซึ่งบริษัทฯได้ปรับปรุงและพัฒนาหลักสูตรอยู่เสมอเพื่อให้มั่นใจว่าฝ่ายจัดจำหน่ายทุกช่องทางทุกคนจะสามารถปรับตัวได้ทันกับการเปลี่ยนแปลงของธุรกิจ และความต้องการที่เปลี่ยนไปในทุช่วงชีวิตของลูกค้า
ศูนย์ฝึกอบรมและพัฒนาฝ่ายจัดจำหน่ายของกรุงไทยแอกซ่า ประกันชีวิต พร้อมให้บริการแล้ววันนี้ในหลายภูมิภาคได้แก่ กรุงเทพมหานครที่สำนักงานพญาไท ภาคตะวันออกเฉียงเหนือที่ อ.เมือง จ.ขอนแก่นและที่ อ.หาดใหญ่ จ.สงขลา และกำลังจะเปิดตัวศูนย์ฝึกอบรมแห่งใหม่ในภาคเหนือ จ.เชียงใหม่ เร็วๆนี้ สนใจข้อมูลผลิตภัณฑ์และบริการด้านการประกันชีวิต โทร.026894800 หรือข้อมูลเพิ่มเติมที่ www.krungthaiaxa.co.th